Агенцијата за заштита на правото на слободен пристап до информациите од јавен карактер, врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ј.Г. од Прилеп, поднесена против Општина Прилеп, по предметот Барање за пристап до информации од јавен карактер, на 02.12.2022 година, го донесе следното

**Р Е Ш Е Н И Е**

1. Жалбата изјавена од Ј.Г. од Прилеп, поднесена против Општина Прилеп, заведена во Агенцијата под бр. 08-252 од 16.11.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација во дел од Барањето под точка 3 и 4 од Барањето, на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

1. На 25.08.2022 година, Ј.Г. од Прилеп поднел насловено Барање за пристап до информации од јавен карактер до Општина Прилеп- Локална самоуправа – Сектор урбанизам, Градежна инспекција, со кое побарал да му достави фотокопија од следните информации:
2. „-Записник за извршен инспекциски надзор ИП1 26-47 од 13-05-2022г
3. -Решение ИП1 од 26-47 од 13-05-2022г.
4. -Жалба од лицето Ѓ.Г. до Државната комисија за одлучување во втор степен во областа на инспекцискиот надзор и прекршочна постапка
5. -Решение на Второстепениот орган со кое се уважува жалбата и се поништува решенито на овластениот градежен инспектор при Општина Прилеп и постапката се враќа на повторно одлучување во првостепениот орган.
6. Ве замолувам сите горе наведени записници, решенија и жалби да ми се достават во копија како што беше наведено во претходното и ова ново барање согласно Законот за слободен пристап до информации од јавен карактер.“

На 27.09.2022 година, Ј.Г. од Прилеп до Агенцијата за заштита на правото на слободен пристап до информации од јавен карактер поднесе Жалба, заведена во Агенцијата под бр.08-252, заради „.....барав да ми достават копија од сите документи поврзани со постапката...Значи во одговорот се само цитирани но не и доставени како што беше моето барање овие документи. Незадоволен од ваквиот одговор повторно испратив барање според Законот за слободен пристап....“

Со електронски допис бр. 08-252 од 27.09.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации достави Одговор на жалба бр.34-133/8 од 28.09.2022 година, заверен во Агенцијата под бр 08-252 од 28.09.2022 година, во кој се наведува дека: „...нашиот ресор за слободен пристап ..пристапи по добиената Жалба ...и достави пропратно писмо до секторот за инспекторат..“ Во прилог го достави дописот бр.26-70/2 од Градежен инспектор, во кое се наведува дека имател на информации е Државната комисија за одлучување во втор степен во областа на инспекцискиот надзор и прекршочната постапка.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата и расположливите предметни списи, по што, на 13.10.2022 година донесе Решение со кое Жалбата **ЈА УВАЖИ, и предметот го врати на повторно постапување пред првостепениот орган,** со укажувања како да постапи по Барањето.

Агенцијата со горенаведеното Решение му укажал на Имателот на информации дека: „...Имателот на информации доколку не располага со бараните информации бил должен да постапи согласно член 18 од Законот за слободен пристап до информации од јавен карактер...“

Барателот на информации на 16.11.2022 година до Агенцијата достави Втора жалба, заведена под бр.08-252, во која е наведено дека „...Значи во одговорот се само цитирани но не и доставени како што беше моето барање овие документи. Незадоволен од ваквиот одговор повторно испратив барање според Законот за слободен пристап до информации до Градежната инспекција конечно да ми достават копии од сите горенаведени решенија, жалби и одлуки. Во вториот одговор на Градежната инспекција ми беа доставени копии само од Записникот при инспекцискиот надзор и Решението за остварување на нелегално изградениот објект, но не и другите два гореспомнати документи-жалба и решение на Второтепениот орган УП2 бр.10-203 од 06-07-2022г.“.

Агенцијата, преку е-маил заведен под бр.08-252 од 18.11.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави Известување бр.26-67/5 од 16.11.2022 година, во кој е наведено дека: „Во врска со Вашето Решение заведено по Ваш деловоден број 08-252 од 13.10.2022год, Ве известуваме дека од страна на Општина Прилеп, Инспекторат-Градежна инспекција е поведен управен спор пред Управниот суд на РСМ.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја уважи, Решението на Имателот на информации го поништи и го задолжи** Имателот на информации на барателот да му ги достави бараните информации под точка 3 и 4 од Барањето на начин и во форма наведена во Барањето, во рок од 15 дена од денот на доставување на Решението, поради следното:

Агенцијата за заштита на правото на слободен пристап до информациите од јавен карактер, пред да го донесе наведеното Решение од Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер и не ја доставил бараната информација до барателот, на начин и во форма наведени во Барањето, односно „Жалбата од лицето Ѓорѓија Гагалески ...и Решение на Второстепениот орган со кое се уважува жалбата и се поништува решението на овластениот градежен инспектор...“

Во конкретниот случај, Имателот на информации наместо да достави Произнесување по жалбата до Агенцијата, решение согласно член 20 од Законот за слободен пристап до информации од јавен карактер и да ги достави сите списи во врска со предметот, доставил Известување дека е поведен управен спор пред Управниот суд, што во конкретниот случај не го одлага извршувањето на Решението на Агенцијата.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Од горенаведениот член произлегува дека, Имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето.

Во интерес на јавниот карактер, Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Заменик директор/Zëvendës drejtor,**

**Blerim Iseni**